Lesersbrief: Vir wie gaan jy stem?Frik Lotz. Foto: Verskaf. Frik Lotz van Sasolburg skryf: Met die nasionale verkiesing op hande is die vraag natuurlik vir watter party moet mens stem? Die antwoord is eintlik heel eenvoudig. Kyk watter party se waardes stem min of meer ooreen met jou eie waardes en dan stem jy vir daardie party. Is Christelike waardes vir jou belangrik? Voel jy sterk oor Afrikaans, jou kultuur, geskiedenis en erfenis? Is jy gekant teen regstellende aksie, swart ekonomiese bemagtiging en die voorgenome onteiening sonder vergoeding? Indien wel, dan moet jy stem vir ŉ party wat ook sterk staan oor bogenoemde sake en nie sal skroom om te veg vir jou regte nie. Dit is maar net een voorbeeld en elke kieser sal self moet besluit watter party die beste na sy belange sal omsien. Maak egter ŉ ingeligte besluit en moenie val vir die propaganda dat ŉ party te klein is of iets dergeliks nie. In elk geval word ŉ party tog groter en sterker hoe meer mense daardie party ondersteun by die stembus. Die 2019-verkiesing gaan uiters belangrik wees en mense moet sorg dat hulle op stemdag by die stempunte uitkom en hul kruisies trek. Elke stem tel en gaan beslis nie verlore met die proporsionele stelsel nie. Die mag is in die kiesers se hande en glo my, jou stem gaan ongetwyfeld ŉ verskil maak. Maak seker jy is geregistreer en gaan stem beslis vir die party van jou keuse op stemdag.